ລັດຖະບານ​ລາວ​ ອະນຸມັດ ແຜນການ​ຢຸດ​ເຊົາ ການ​ສົ່ງ​ອອກ​ຖ່ານ​ຫິນ​
ຄວາມຕ້ອງການຊົມໃຊ້ ຖ່ານຫິນພາຍໃນປະເທດ ໄດ້ເພີ້ມສູງຂຶ້ນຢ່າງໄວວາ ຈຶ່ງຕ້ອງມີການເກັບຖ່ານຫິນໄວ້ ຕອບສະໜອງ ຄວາມຕ້ອງການພາຍໃນ ເປັນບຸລິມະສິດ.
ລັດຖະບານລາວອະນຸມັດແຜນການຢຸດເຊົາ ການສົ່ງອອກ ຖ່ານຫິນໄປຕ່າງປະເທດ ຢ່າງສິ້ນເຊິງ ເນື່ອງຈາກວ່າຕ້ອງ ເກັບໄວ້ເພື່ອຕອບສະໜອງການຊົມໃຊ້ພາຍໃນປະເທດ ທີ່ເພີ້ມຂຶ້ນຢ່າງຕໍ່ເນື່ອງ ທ່ານສຸລິວົງ ດາລາວົງ ລັດຖະມົນຕີວ່າການກະຊວງພະລັງງານ ແລະບໍ່ແຮ່ ໄດ້ໃຫ້ການຢືນຢັນວ່າ ຄະນະລັດຖະບານລາວ ໄດ້ ລົງມະຕິອະນຸມັດ ແຜນການຢຸດເຊົາ ການສົ່ງອອກຖ່ານຫິນ ໄປຕ່າງປະເທດຢ່າງຊິ້ນເຊິງແລ້ວ ເມື່ອບໍ່ນານມານີ້ ໂດຍເປັນການອະນຸມັດ ຕາມການ ສະເໜີ ຂອງກະຊວງພະລັງງານ ແລະບໍ່ແຮ່ ທີ່ໄດ້ພິຈາລະນາເຫັນວ່າ ຄວາມຕ້ອງການ ຊົມໃຊ້ ຖ່ານຫິນພາຍໃນປະເທດ ໄດ້ເພີ້ມສູງຂຶ້ນຢ່າງໄວວາ ຈຶ່ງຕ້ອງມີການແຮ່ຖ່ານຫິນ ໄວ້ຕອບສະໜອງ ຄວາມຕ້ອງການພາຍໃນ ເປັນບຸລິມະສິດ ໂດຍພາກການຜະລິດ ທີ່ຕ້ອງການຊົມໃຊ້ຖ່ານຫິນ ຫຼາຍທີ່ສຸດ ໃນລາວ ໃນປັດຈຸບັນ ກໍຄື ໂຮງງານຜະລິດປູນຊີເມັນ ທີ່ມີຢູ່ 6 ແຫ່ງ ສ່ວນໃນອະນາຄົດໃກ້ນີ້ ກໍຍັງຈະຕ້ອງຕອບສະໜອງ ຖ່ານ ຫິນ ໃນປະລິມານຢ່າງຫລວງຫຼາຍ ໃຫ້ກັບ ໂຮງງານຜະລິດໄຟຟ້າ 2 ແຫ່ງ ໃນແຂວງໄຊຍະບູລີ ແລະແຂວງຫົວພັນ ຈຶ່ງເຮັດໃຫ້ຕ້ອງ ມີການແຮ່ຖ່ານຫິນໄວ້ ໃນປະເທດຫຼາຍຕື່ມຂຶ້ນອີກ ດັ່ງທີ່ທ່ານ ສຸລິວົງ ໄດ້ຊີ້ແຈງວ່າ: ກ່ອນໜ້ານີ້ ລັດຖະບານລາວ ກໍໄດ້ອະນຸມັດສຳປະທານຂຸດຄົ້ນຖ່ານຫິນ ຢູ່ໃນແຂວງ ເຊກອງ ໃຫ້ກັບກຸ່ມບໍລິສັດພອນສັກຈຳກັດ ໂດຍໃນພິທີເປີດເໝືອງແຮ່ເພື່ອເລີ້ມການ ຂຸດຄົ້ນເມື່ອບໍ່ນານມານີ້ ກໍປາກົດວ່າ ທ່ານຈຸມມາລີ ໄຊຍະສອນ ປະທານປະເທດລາວ ໄດ້ໃຫ້ກຽດເຂົ້າຮ່ວມໃນພິທີດັ່ງກ່າວດ້ວຍ ໂດຍເໝືອງຖ່ານຫິນດັ່ງກ່າວນີ້ ມີເນື້ອທີ່ສຳປະທານລວມ 1 ແສນເຮັກຕາ ຢູ່ໃນເຂດເມືອງກະລຶມ ຊຶ່ງຈາກການສຳຫລວດ ທີ່ຜ່ານມາ ກໍພົບວ່າມີປະລິມານຖ່ານຫິນສະສົມຫຼາຍກວ່າ 215 ລ້ານໂຕນ ໂດຍຈະມີການແບ່ງເຂດຂຸດຄົ້ນເປັນ 4 ເຂດດ້ວຍກັນ ກໍຄືເຂດປະດູ່ ເຂດຫ້ວຍມີນ ເຂດຫ້ວຍໄຮ ແລະເຂດກະລຶມ ກຸ່ມບໍລິສັດພອນສັກຈຳກັດ ຄາດວ່າ ຈະຕ້ອງໃຊ້ເວລາໃນການ ຂຸດຄົ້ນເຖິງ 25 ປີ ດ້ວຍປະລິມານການຂຸດຄົ້ນ ໂດຍສະເລ່ຍ 3 ລ້ານໂຕນຕໍ່ປີ ທີ່ສາມາດສົ່ງປ້ອນໂຮງງານອຸດສາຫະກຳ ໄດ້ເລີຍ ເນື່ອງຈາກວ່າ ຖ່ານຫິນທີ່ຂຸດຄົ້ນ ຈາກເຂດສຳປະທານ ດັ່ງກ່າວນີ້ ມີຄ່າສະເລ່ຍຄວາມຮ້ອນເຖິງ 4,300 ກິໂລ ພະລັງງານ ຫຼື Kilo- Calories ຊຶ່ງດ້ວຍຄ່າສະເລ່ຍຄວາມຮ້ອນ ໃນລະດັບດັ່ງກ່າວນີ້ ກໍຍັງເຮັດໃຫ້ ກຸ່ມບໍລິສັດພອນສັກຈຳກັດ ໄດ້ວາງແຜນການ ທີ່ຈະ ລົງທຶນສ້າງໂຮງງານຜະລິດໄຟຟ້າດ້ວຍຖ່ານຫິນ 2 ແຫ່ງ ໃນລະຍະຕໍ່ໄປອີກດ້ວຍ ກ່ອນໜ້ານ ທ່ານສົມດີ ດວງດີ ລັດຖະມົນຕີວ່າການກະຊວງແຜນການ ແລະການລົງທຶນ ໄດ້ຖະແຫລງຢືນຢັນວ່າທາງການລາວ ທັງໃນຂັ້ນສູນກາງ ແລະລະດັບທ້ອງຖິ່ນ ໄດ້ອະນຸ ຍາດສຳປະທານ ການຂຸດຄົ້ນແຮ່ທາດ ໃຫ້ແກ່ບໍລິສັດເອກະຊົນລາວ ແລະຕ່າງຊາດ ໄປແລ້ວ 470 ໂຄງການ ໂດຍມີພື້ນທີ່ໃນການຂຸດຄົ້ນລວມກັນກວ້າງກວ່າ 36,300 ກິໂລ ແມັດມົນທົນ ແລະມີມູນຄ່າລົງທຶນລວມກັນເຖິງ 5,900 ລ້ານດອນລາ ທ່ານສົມດີ ຍອມຮັບດ້ວຍວ່າ ມີຫຼາຍໂຄງການ ທີ່ອາດຈະຕ້ອງຖືກຍົກເລີກ ເພາະການ ກວດກາທີ່ຜ່ານມາພົບວ່າ ມີພຽງ 14 ໂຄງການເທົ່ານັ້ນ ທີ່ປະຕິບັດໄດ້ຕາມມາດຕະຖານ ທີ່ກຳນົດໄວ້ ໃນສັນຍາລົງທຶນ ສ່ວນໂຄງການທີ່ເຫຼືອຍັງຈະຕ້ອງມີ ການປັບປຸງໃຫ້ໄດ້ ມາດຕະຖານຕາມສັນຍາລົງທຶນຕໍ່ໄປ ແຕ່ຢ່າງໃດກໍຕາມ ທະນາຄານໂລກ ກໍໄດ້ເຕືອນລັດຖະບານລາວ ວ່າ ການຂຸດຄົ້ນແຮ່ທາດ ຢ່າງກວ້າງຂວາງ ຈະບໍ່ສົ່ງຜົນດີຕໍ່ການພັດທະນາ ເສດຖະກິດລາວ ໃນລະຍະຍາວ ເພາະບໍ່ ພຽງແຕ່ຈະເຮັດໃຫ້ ຊັບພະຍາກອນແຮ່ທາດ ຫລຸດນ້ອຍຖອຍລົງເລື້ອຍໆ ເທົ່ານັ້ນ ຫາກແຕ່ ກໍຍັງຈະສົ່ງຜົນກະທົບ ຕໍ່ສະພາບແວດລ້ອມທຳມະຊາດ ໃນລາວ ຢ່າງໜັກໜ່ວງຫຼາຍຂຶ້ນ ນັບມື້ອີກດ້ວຍ